የኮንስትራክሽን ሥራዎች ኮርፖሬሽን ዋና ሥራ አስፈጻሚ ከኃላፊነታቸው ተነሱ
ኮርፖሬሽኑ ከአስፋልት ግዥዎች ጋር በተያያዙ ጥያቄዎች ሲነሱበት እንደነበር ተጠቁሟልየኢትዮጵያን ኮንስትራክሽን ሥራዎች ኮርፖሬሽንን ከአራት ዓመታት በላይ በዋና ሥራ አስፈጻሚነት ሲመሩ የነበሩት ኃይለ መስቀል ተፈራ (ኢንጂነር) ከኃላፊነታቸው ተነሱ፡፡ዋና ሥራ አስፈጻሚው ከኃላፊነታቸው የተነሱት ራሳቸው ለቦርዱ ያቀረቡት የመልቀቂያ ጥያቄ ተቀባይነት በማግኘቱ መሆኑን፣ የተቋሙ የቦርድ ሰብሳቢ ተናግረዋል፡፡ ነገር ግን የሪፖርተር ምንጮች ዋና ሥራ አስፈጻሚው በተለይ ከአስፋልት ግዥ ጋር በተያያዘ የተለያዩ ተቃውሞዎች ሲቀርብባቸው እንደነበር፣ ጉዳዩም የሕዝብ ተወካዮች ምክር ቤት እንደደረሰና ተያያዥ ጥያቄዎችም ሲነሱ መቆየታቸውን ጠቁመዋል፡፡ የኮርፖሬሽኑ ዋና ሥራ አስፈጻሚ የነበሩት ኃይለ መስቀል (ኢንጂነር) እ.ኤ.አ. ከዲሴምበር 2015 ጀምሮ ሲመሩት የነበረውን ተቋም ለመልቀቅ የፈለጉት፣ የዶክትሬት ዲግሪያቸውን በአሜሪካ ለመማር መሆኑን በመልቀቂያ ደብዳቤያቸው ላይ መጥቀሳቸው ታውቋል፡፡ ዋና ሥራ አስፈጻሚው ከኃላፊነታቸው መልቀቃቸውን በሚመለከት የኮርፖሬሽኑ የቦርድ ሰብሳቢና የከተማ ልማትና ኮንስትራክሽን ሚኒስትሯ አይሻ መሐመድ (ኢንጂነር) እንደገለጹት፣ ዋና ሥራ አስፈጻሚው ያቀረቡት መልቀቂያ በቦርዱ ተቀባይነት አግኝቷል፡፡ በመሆኑም ተቋሙ በርካታ ትልልቅ ፕሮጀክቶች ያሉት በመሆኑና ክፍተት ሳይፈጠር ሥራው መቀጠል ስላለበት፣ ዮናስ አያሌውን (ኢንጂነር) በዋና ሥራ አስፈጻሚነት መሾማቸውን አስታውቀዋል፡፡አዲስ ለተሾሙት ዋና ሥራ አስፈጻሚ የሥራ መቃናት የኮርፖሬሽኑ ሥራ አመራር ቦርድ ያልተቆጠበ ድጋፍ እንደሚያደርግላቸውም የቦርድ ሰብሳቢዋ ገልጸዋል፡፡አዲሱ ተሿሚ በተለያዩ የግል ተቋማትና የመንግሥት ተቋማት ማገልገላቸውን፣ በኮርፖሬሽኑ ዋና ሥራ አስፈጻሚ ሆነው እስከ ተሾሙበት ሰኔ 5 ቀን 2011 ዓ.ም. ድረስ የአዲስ አበባ ከተማ አስተዳደር ኮንስትራክሽን ቢሮ ኃላፊ ሆነው እየሠሩ እንደነበር ተናግረዋል፡፡አሁን የተሾሙበት ኮርፖሬሽንም ትልቅ አገራዊ ኃላፊነትን ወስዶ የሚሠራ በመሆኑ፣ ከአመራሩና ከሠራተኞች ጋር በመሆን የተሰጣቸውን ኃላፊነት በስኬት ለመወጣት እንደሚጥሩ አስረድተዋል፡፡  